Félagar í Flugbjörgunarsveitinni í Reykjavík ferma bíla sína með iðjagrænum jólatrjám úr Þjórsárdalsskógi . Trén verða seld á jólatrjáamarkaði sveitarinnar við Flugvallarveg í Reykjavík . Ljósmynd : Jóhannes H. Sigurðsson Flugbjörgunasveitin í Reykjavík sótti um helgina jólatré í Þjórsárdalsskóg fyrir jólatrjáasölu sína sem fram fer í húsakynnum sveitarinnar við Flugvallarveg í Reykjavík . Metaðsókn var að jólamarkaði Skógræktarinnar í Vaglaskógi á laugardaginn var og gestir sem komu í Haukadalsskóg til að sækja sér jólatré fóru líka glaðir heim . Um næstu helgi verður árlegi markaðurinn Jólakötturinn á Héraði og fólk getur komið og fellt eigið jólatré í Selskógi Skorradal og Haukadalsskógi . Jóhannes Hlynur Sigurðsson , aðstoðarskógarvörður á Suðurlandi , sendi meðfylgjandi myndir úr Þjórsárdalnum frá því þegar félagar í Flugbjörgunarsveitinni sóttu þangað iðjagræn og falleg jólatrén í blíðuveðri og jólasjó . Í Haukadal var opið bæði laugardag og sunnudag fyrir fólk sem vildi koma og finna sér jólatré í skóginum , höggva sjálft og þiggja ketilkaffi . Þó nokkurt rennirí var af fólki , segir Trausti Jóhannsson skógarvörður og fólk sótti sér trén víða um skóginn í góða veðrinu . Opið verður aftur í Haukadalsskógi um næstu helgi , 14. og 15. desember frá klukkan 11 til 15 . Metaðsókn var að jólamarkaði Skógræktarinnar sem fram fór í Vaglaskógi laugardaginn 7. desember . Rúnar Ísleifsson skógarvörður áætlar að um 400 manns hafi komið á markaðinn í góðu veðri en köldu . Þetta var í sjötta sinn sem markaðurinn var haldinn og var ýmiss konar varningur til sölu , einkum frá þingeysku handverksfólki auk jólatrjáa og greina úr skóginum , arinviðar , platta og fleiri skógarafurða . Sunnudaginn 15. desember verður hægt að fara í Selskóg Skorradal og finna sér jólatré í skóginum . Þar verður opið frá klukkan 11 til 16 eins og á sunnudaginn var þegar skógargestir fóru glaðir heim með ilmandi jólatré og ketilkaffi eða kakó í maganum . Þar komu m.a. nokkrir stórir hópar til að huga að jólatrjám , segir Jón Auðunn Bogason skógarvörður . Þá komu líka tvær fjölskyldur með vinningsmiða úr kvenfélagsbingói sem höfðu aldrei komið áður í skóginn til að sækja sér jólatré . Þannig spyrst út hversu gaman er að finna jólatréð sitt á eigin spýtur . Jón Auðunn segir að yfirleitt sé heldur meiri sala á jólatrjám seinni daginn sem opið er í Selskógi þannig að búast má við góðri stemmningu á sunnudaginn kemur . Skógarbændur séu líka farnir að bjóða fólkið a koma til sín og finna jólatré , til dæmis á Oddsstöðum í Lundarreykjadal og líka skógræktarfélögin , þar á meðal Skógræktarfélag Borgarfjarðar . Af þeim sem koma í Selskóg segir Jón Auðunn að sumarbústaðaeigendur í nágrenninu séu stór hluti . Þar eiga margar stórar fjölskyldur sem komið hafa árum saman í skóginn og þykir vænt um þann sið . Sumir hafi jafnvel verið búnir að sigta út draumatréð um sumarið og komi svo í desember til að vitja um það . Ástæða er til að hvetja fólk til að nýta sér skóga um allt land til útivistar og upplyftingar , ekki síst í svartasta skammdeginu . Það er alltaf skjól í skóginum , alltaf grænn litur á barrtrjánum og alltaf eru einhverjir staðfuglar á flögri sem gleðja augu og eyru skógargesta .